text: অবশেষে মাঠে ফিরছেন মাহি - Kolkata24x7 | Read Latest Bengali News, Breaking News in Bangla from West Bengal's Leading online Newspaper
  Home খেলা ক্রিকেট অবশেষে মাঠে ফিরছেন মাহি
  চেন্নাই: আশঙ্কার মেঘ সরিয়ে অবশেষে মাঠে ফিরছেন মহেন্দ্র সিং ধোনি৷ সাত মাস পর ফের বাইশ গজে দেখা যাবে মাহিকে৷ আইপিএল-এর ত্রয়োদশ সংস্করণের জন্য ২ মার্চ থেকে প্র্যাকটিসে নামছেন চেন্নাই সুপার কিংস অধিনায়ক৷ ২০২০ আইপিএল শুরু হবে ২৯ মার্চ৷ ওয়াংখেড়েয় উদ্বোধনী ম্যাচে গতবারের চ্যাম্পিয়ন মুম্বই ইন্ডিয়ান্সের মুখোমুখি চেন্নাই সুপার কিংস৷
  ধোনি শেষ আন্তর্জাতিক ম্যাচ খেলেছেন গত বছর বিশ্বকাপে৷ ইংল্যান্ডের মাটিতে ২০১৯ বিশ্বকাপের সেমিফাইনালে নিউজিল্যান্ডের কাছে হারে ভারত৷ এটাই ছিল ভারতীয় দলের জার্সিতে ধোনির শেষ ম্যাচ৷ বরং বলা ভালো তারপর থেকে কোনও ম্যাচই খেলেননি প্রাক্তন ভারত অধিনায়ক৷
  দীর্ঘদিন ভারতীয় দলে না-খেলায় চলতি বছরে বোর্ডের বার্ষিক চুক্তি থেকে বাদ পড়েন ধোনি৷ এর পরই ধোনির অবসর গুঞ্জন আরও জোরাল হয়েছিল৷ কিন্তু সকলকে অবাক করে ওই দিনই ঝাড়খণ্ড রঞ্জি দলের সঙ্গে প্র্যাকটিস শুরু করে দেন মাহি৷ তারপর থেকে ধোনির মাঠে নামা নিয়ে প্রশ্ন জাগে ফ্যানেদের মনে৷
  শুধু ভারতীয় দলের নয়, ধোনির ২০২০ আইপিএল খেলা নিয়েও সংশয় দেখা গিয়েছিল৷ কিন্তু মঙ্গলবার সিএসকে-র তরফে জানিয়ে দেওয়া হয়, ২ মার্চ থেকে ত্রয়োদশ আইপিএল-এর জন্য প্র্যাকটিস শুরু করতে চলেছেন ধোনি৷ এম চিদাম্বরম স্টেডিয়ামে দলের অন্য খেলোয়াড়দের সঙ্গে প্র্যাকটিস করবেন মাহি৷
  সিএসকে সিইও কেএস বিশ্বনাথন জানান, ধোনি অন্য খেলোয়াড়দের সঙ্গে প্র্যাকটিস শুরু করবে ২ মার্চ থেকে৷ তারপর ফুল ক্যাম্প শুরু হবে ১৯ মার্চ থেকে৷ প্রথম থেকেই সুরেশ রায়না ও অম্বাতি রায়ডুর সঙ্গে প্র্যাকটিস শুরু করবেন ধোনি৷ তবে রায়না ও রায়ডু ইতিমধ্যেই আইপিএলের প্র্যাকটিস শুরু করে দিয়েছেন৷
  তিনবারের আইপিএল চ্যাম্পিয়ন চেন্নাই সুপার কিংস গত ডিসেম্বর নিলামে পীযুষ চাওলা, অজি পেসার জোস হ্যাজেলউড এবং ইংল্যান্ড অল-রাউন্ডার স্যাম কারেনকে কিনেছে৷